《浙行台山石红梅甚奇酒中赋呈蒙泉》
明代·尹台

太湖奇石紫杈枒，屈纽红梅万萼花。香扑冻帘浑舞雪，气烘晴院欲蒸霞。

高唐神女酣丹幄，洛浦仙妃倚绛纱。便与暖云成异锦，共君裁赋颂春华。

作者简介：（1506—1579）明吉安府永新人，字崇基，号洞山先生。嘉靖十四年进士。授编修。迁国子司业，所奖拔多为名士。旋还任修撰，专理诰敕。忤仇鸾，几得罪，会鸾先被杀，乃已。严嵩欲结为姻好，拒之，遂有怨。出为南京祭酒，将行，劝嵩勿害杨继盛。历官为南京礼部尚书。留意理学，其学不傍门户，能密自体验。有《洞农堂集》。